Miro_Kasprzyk
Umelecký život v Liptovskom Mikuláši, to sú aj postihnutí priatelia. Miroslav Kasprzyk sa nezištne a bez nároku na odmenu venuje začínajúcim adeptom a žije divadlo s deťmi, ktoré majú downov syndróm. Viac ako dvadsaťpäť rokov vedie Štúdio pantomímy Kasprzyk, ktoré teraz prežíva ďalšiu z nových etáp v ceste umením. Treba pripomenúť, že štúdio za viac ako 27 rokov vychovalo mnoho mladých a zaujímavých umelcov. V určitom období tvorili slovenskú špičku v amatérskom podhubí. Medzi najvýznamnejšie úspechy tak za tie roky patria pravidelné ocenenia Zlatý gunár pre najlepšie družstvo improvizátorov na Kremnických gagoch, hlavné ceny na festivale pantomímy PAN v Liptovskom Mikuláši, viac ako dve, tri stovky vystúpení a repríz paródií na Dobšinského rozprávky či pantomimických úletov – napr. Drevení rytieri bojujúci na uliciach Slovenska, Česka aj Poľskej Warszawy. Štúdio stále pracuje, má nových adeptov a nové očakávania. Starší mímovia odrástli, ale vracajú sa organizovať milovaný festival PAN. Syn Tomáš ako absolvent HAMU nielen hral, hrá, organizuje, porotcuje, učí, ale ako prvý venoval svoju bakalársku prácu Festivalu PAN.Okrem spomínaných aktivít sa mím Miroslav Kasprzyk plne angažuje v meste Liptovský Mikuláš. Viac ako 25 rokov nepretržite každý posledný štvrtok v mesiaci uvádza svoju originálnu pantomímu, premiéru i derniéru v jednom – pod názvom „MIMshow“. Pre mesto Liptovský Mikuláš, OOCR Liptov a spriaznenú agentúru Funsport pripravuje námety na podujatia, zábavné hry na pobavenie a objavuje sa ako maskot či animátor v rôznych postavách, či už ako Zbojník, Mikuláš na kolieskových korčuliach, Tatranský turista a podobne. Podľa pamätníkov patril k  inventáru jediného humoristického festivalu na Slovensku – Kremnických gagov – ktoré v roku 2020 oslávili svoj 40. rok existencie. Gagy vytvorili v umelcovom živote nezmazateľné stopy, ktoré sú zaznamenané aj v jedinečnej publikácii SÁGA GAGOV KREMNICKÝCH. V súčasnosti je tútorom významného divadelného festivalu Špandiv na Španej doline. Za posledných vyše 20 rokov ste ho mohli stretnúť aj ako maskota Envirofilmu v Banskej Bystrici – Tatko Príroda – či Medzinárodného festivalu potápačských filmov vo Vysokých Tatrách. Pri čistení tatranských plies a otváraní sezóny ako Poseidona. Výnimočná je postava Kapitáňa Liptovských zbojníkov, lebo pred viac ako 20 rokmi stál pri zrode tohto zoskupenia a dodnes úspešne spoločne s úžasnými zbojníkmi zbíjajú a prinášajú zabudnuté tradície i zábavu k ľuďom. Na Medzinárodných stretnutiach zbojníkov v Terchovej  nielen viedol a vedie prepady zbojnícke, ale podujatia úspešne moderuje a spolumoderuje. V tomto období sa mím netradične predstavuje aj ako veselý Šaško moderátor na festivaloch historického šermu v Trenčíne, na Hrade v Kurovicích, Lučenci, na Košickom hrade a inde. Jazyk sa mu nezastaví ani na Živých šachoch v Banskej Štiavnici či Stredovekom dni v Žiline. Posledné roky mím ako Šaško zabáva hlavné mesto Bratislava na významnom historickom podujatí – Korunovačné slávnosti – sprievod mestom, korunovácia, hľadanie korunovačného pokladu. Šaško veselo moderoval a moderuje aj pod hradom Krásna Hôrka či na Šarišskom hrade a podhradí, v Kapušanoch, na Beckove či dávnejšie Stredovek pod hradbami v Trnave alebo festivaly historického šermu ROTTENSTIAN na hrade Červený Kameň. Na tomto hrade aktuálne moderuje Festival Zabudnutých remesiel. Popri živote s umením Miroslav vychoval dvoch synov. Obaja kráčajú v umeleckých stopách svojho otca. Starší syn Lukáš (1984) vyštudoval VŠMU Bratislava – odbor zvuková skladba – a momentálne pracuje v štúdiu SOUNDLINE. Za zvuk k dokumentárnemu filmu v réžii Mira Rema – Nespoznaný – Richard Müller dostal od filmovej akadémie prestížnu slovenskú filmovú cenu Slnko v sieti. Medzi jeho významné projekty patria napr. ARSY-VERSY, BRATISLAVAFILM, LOVE, LOCAL TV, COMEBACK 2014, SUPERHRDINOVIA, FILMIS, COOLTÚRA, STANKO, MILENKY, KUCHYŇA, ŠŤASTNÝ NOVÝ ROK, SKUTOK SA STAL, GOOD DEATH/DOBRÁ SMRŤ, ŠŤASTNÝ NOVÝ ROK prvý a druhý diel, BON JOURE… a popri profesii sa naďalej a vlastne odmalička venuje pantomíme. Mladší syn Tomáš (1988) tak ako starší brat odmalička vyrastal a aktívne umelecky pôsobil v Štúdiu pantomímy Kasprzyk. Jeho talent sa ukazoval na javisku v mnohých úspešných predstaveniach a víťazných improvizáciách. Štúdio v tom čase patrilo k absolútnej špičke na Slovensku. Láska k umeniu a pantomíme sa naplnila úspešným štúdiom na HAMU v Prahe. Napríklad bol súčasťou umeleckého projektu majstra Milana Sládka ANTIGONA. Aktuálne pomáhal ako odborný porotca v novom slovenskom projekte  štyri ročníky -  PANart (súťaž v pantomíme pre konzervatóriá a umelecké stredné a vysoké školy) a herecky, organizačne i lektorsky podporuje festival PAN, na ktorom sa podieľa od jeho začiatkov, čo je 26 rokov, skoro bez prerušenia. Jeho manželka Eliška Kasprzyk z Písku (Česko) rovnako ako Tomáš ukončila magisterské štúdium na HAMU Praha – katedra pantomímy/nonverbálneho divadla a venuje sa pantomíme, novému cirkusu, umeleckému pohybu, tancu a výučbe nových talentov – či už spoločne s Tomášom na Divadelnom tábore Štiavnické Bane, alebo na festivale PAN a inde. V súčasnosti žijú v Helsinkách vo Fínsku a popri práci rozbiehajú inšpiratívne pantomimické projekty – HELMIME.